สถาบันสุขภาพเด็กแห่งชาติมหาราชินี เตรียมพร้อมฉีดวัคซีนโควิด-19 ในเด็กกลุ่มเสี่ยงมีโรคประจำตัวอายุ 5 - 11 ปี ในวันที่ 31 มกราคมนี้
นายแพทย์อดิศัย ภัตตาตั้ง ผู้อำนวยการสถาบันสุขภาพเด็กแห่งชาติมหาราชินี (โรงพยาบาลเด็ก) กล่าวว่า ได้เตรียมพร้อมฉีดวัคซีนโควิด-19 ในกลุ่มเด็กที่มีโรคประจำตัวอายุ 5- 11 ปี ซึ่งถือเป็นกลุ่มเสี่ยงที่จะได้รับวัคซีน ทั่วประเทศมีจำนวนกว่า 9 แสนคน โดยในส่วนของโรงพยาบาลเด็กมีเด็กกลุ่มเสี่ยงที่มีโรคประจำตัวประมาณ 4 พันคน เบื้องต้นอยู่ระหว่างการสำรวจความยิมยอมจากผู้ปกครองในการพาบุตรหลานมาเข้ารับการฉีดวัคซีนโควิด-19 สูตรไฟเซอร์ฝาสีส้ม ซึ่งจะเริ่มฉีดที่โรงพยาบาลเด็กเป็นแห่งแรกในวันที่ 31 มกราคมนี้ โดยวัคซีนดังกล่าวถือเป็นสูตรที่ต่างประเทศมีการจัดทำผลวิจัยและการเปรียบเทียบกับกลุ่มเด็กอายุ 12 ปีขึ้นไป พบว่า การฉีดวัคซีนสูตรฝาสีส้มมีโอกาสเกิดผลข้างเคียงน้อยกว่าเด็กในกลุ่มอายุ 12 ปีขึ้นไป ช่วยลดความรุนแรงของโรคและสร้างภูมิคุ้มกันหมู่ในกลุ่มเด็กได้เป็นอย่างดีผู้ปกครองสามารถสอบถามรายละเอียดการฉีดวัคซีนได้ที่ สายด่วน 1415 หรือกุมารแพทย์ของโรงพยาบาลต่างๆ ซึ่งแต่ละจังหวัดอยู่ระหว่างการเตรียมความพร้อมรองรับการฉีดวัคซีนให้แก่เด็กอายุระหว่าง 5 - 11 ปีที่มีโรคประจำตัวทั่วประเทศ